Lerena wen, maar Ducar se liefde seëvier | Netwerk24
Deur Michael Green 09 Junie 2019 14:45
Kevin Lerena het die arme Ducar maar lekker rondgeslaan gedurende hul geveg in Kempton Park.Foto: Gallo Images
Kevin Lerena het die geveg gewen, maar Vasil Ducar het die meisie gekry.
Lerena het sy junior-swaargewigtitel van die Internasionale Boksorganisasie Saterdagaand by Emperors Palace in Kempton Park suksesvol verdedig deur Ducar gemaklik oor 12 rondes te verslaan.
Terwyl Brian Mitchell, voormalige wêreldkampioen en nou kommentator, agterna in die kryt onderhoude gevoer het, was dit egter Ducar wat die kalklig gesteel het.
Die aangename jong man het op sy een knie afgesak en sy meisie, Irena, gevra om met hom te trou.
Vasil Ducar vra sy meisie om met hom te trou in die kryt ná sy geveg teen Kevin Lerena.Foto: Gallo Images
Irena het ja gesê en soen Ducar se gekneusde lippe.Foto: Gallo Images
Irena, wat die meeste van die tyd maar benoud gelyk het terwyl Lerena haar geliefde in die kryt rondslaan, het “ja” gesê.
“Ek is maar net ’n klein vegter van ’n klein dorpie in ’n klein land (die Tsjeggiese Republiek) en dit was vir my ’n droom wat waar geword het om vir ’n wêreldtitel te veg,” het Ducar ook gesê.
Die beoordelaars het die geveg met 120-108, 119-109 en 117-111 aan Lerena toegeken. Hy het die geveg heeltemal oorheers en dit was in sommige opsigte sekerlik een van sy maklikste – en meer eensydige – gevegte in die beroepskryt.
Ducar het in die laaste paar rondes regtig hard probeer om die toeskouers darem iets te gee om oor opgewonde te raak.
Hy het egter nie regtig in dieselfde kryt as Lerena, wat soms verveeld gelyk het, gehoort nie.
“Alle krediet aan Ducar, hy is baie taai,” het Lerena ná die tyd gesê.
Hy het ook onthul dat hy voor die geveg griep gehad en gedurende die geveg gesukkel het om behoorlik asem te haal.
Rodney Berman, sy promotor, sê Lerena sal volgende oorsee – waarskynlik in Duitsland – boks.
Uitslae van die voorgevegte
Boyd Allen (links) en Alexandr Zhuravskiy (regs) van Kazachstan het gelykop geboks in een van die voorgevegte.Foto: Gallo Images
* Junior-weltergewig: Jabulani Makhense klop Michael Mokoena met punte oor 12 rondes.
* Junior-middelgewig: Boyd Allen en Alexandr Zhuravskiy boks gelykop oor agt rondes.
* Junior-swaargewig: Keaton Gomes klop Amador Kalonji met punte oor ses rondes.
* Junior-kapokgewig: Ricardo Malajika klop Arnel Lubisi met ’n uitklophou in die eerste ronde.
* Middelgewig: Aidan Quin klop Pieter de Klerk met ’n tegniese uitklophou in die derde ronde.
Meer oor: Rodney Berman | Kevin Lerena | Kempton Park | Boks